iOS 7 — Apple mobil operatsion tizimining yangi versiyasi taqdim etildi

10-iyun kuni Apple kompaniyasi iOS 7 taqdimotini o‘tkazdi. iOS 7 ko‘plab yangi xususiyatlar, o‘zgacha interfeys va boshqa bir qancha yangiliklarni o‘z ichiga olgan, deya xabar berdi Lifehacker.com. Quyida biz operatsion tizimning asosiy o‘zgarishlari bilan tanishtirib o‘tamiz.

 foto: Apple.com
iOS 7 ga kiritilgan eng katta o‘zgartirish yap-yangi interfeysdir. Ekran blokirovkasidan tortib har bir dasturgacha yangicha interfeysga ega. Apple sodda ko‘rinishni afzal bilgan holda barcha skevomorfizmlardan voz kechdi. Skevomorfizm – tekstura, bezak yoki boshqa vositalar yordamida bir obyektga boshqa obyekt qiyofasiga xos bo‘lgan belgilarni berish – iOS ning avvalgi barcha versiyalarida keng qo‘llanilar edi. Masalan, “Qaydlar” (“Notes”) dasturi “haqiqiy” qog‘oz bloknotga taqlidiy qiyofaga ega edi. “Eslatmalar” (“Reminders”) – charm daftar, iBooks – esa kitob javoniga o‘xshash ko‘rinishda edi. Endilikda ularning barchasi yangicha va oddiy qiyofaga kirdi.

 foto: Apple.com
Control Center menyusi ekranda barmog‘ingizni pastdan tepaga qarab harakatlantirganingizda, shaffof fon yuzida paydo bo‘ladi. U Wi-Fi, Bluetooth, tungi rejim, fonar va boshqa ko‘plab sozlashlarni o‘z ichiga oladi.
Endilikda multitasking (bir vaqtning o‘zida ko‘p dasturlar bilan ishlash) har bir dastur uchun ishlaydi. iOS sizning dasturlardan foydalanish jarayoningizni o‘rganadi va dasturni o‘chirib qo‘ymaydi. Masalan, “Daryo” deyarli doimo ochiq tursa, uni to‘xtovsiz yangilab turadi. Bir dasturdan boshqasiga o‘zgartirish endi shunchaki belgicha (ikonka) emas, balki dasturni to‘liq ko‘rsatish yo‘li bilan amalga oshiriladi.

 foto: Apple.com
Safari brauzeri “Ota-onalar nazorati” va iCloud Keychain – parollar saqlanadigan joydan foydalanish imkoniyatlari bilan ta’minlandi. Shuningdek, u yanada tezkor qidiruv tizimiga ega bo‘ldi. U ekranning eng tepa qismida joylashib, ham sahifa ichida, ham butun internet bo‘yicha qidiruvlarni amalga oshiradi.

 foto: Apple.com
iOS 7 kamerasi video, yangi kvadrat suratlar, panorama, enli rasmlarni olish xususiyati va yangi rasm filtrlariga ega bo‘ldi. Rasmlar dasturi ham qayta ishlandi va u endilikda suratlaringizni qachon va qayerda olinganligiga qarab guruhlar (“Lahzalar”) ga ajratadi. Rasmlar bilan bo‘lishish ham kengaytirilib, rasmlarni email, AirDrop, iCloud, Twitter va Facebook orqali ulashish mumkin.
Siri endi bir nechta tillardagi qo‘shimcha (ham erkak, ham ayol ovozlari) ovozlarni o‘z ichiga oldi. Bundan tashqari, u endilikda “yorug‘likni oshir” yoki “so‘nggi ovozli xabarni eshittir” degan buyruqlarni ham bajaradigan bo‘ldi. Siri Bing, Twitter va Wikipedia’da qidirish imkoniyatiga ham ega bo‘ldi.

 foto: Apple.com
“iPhone’ni topish” (Find my iPhone) funksiyasiga kiritilgan o‘zgartirish shundaki, uni begona kishilardan himoya qilib qo‘yishingiz mumkin. Ular sizning iTunes’dagi parolingizsiz telefonni ishlata olishmaydi.
iOS 7 ning ishlab chiquvchilar uchun dastlabki versiyasi 10-iyun kuni chiqarildi. Yakuniy versiyasi esa kuzda paydo bo‘ladi. Uni iPhone 4, 4S va 5, iPad 2, 3 va 4 hamda 5-avlod iPod touch pleyerlariga o‘rnatish mumkin bo‘ladi.